Umferð um landið hefur verið með mesta móti síðastliðnar vikur. Umferð um Vaðlaheiðargöng hefur aukist mikið og er þar góða veðrinu fyrir norðan að þakka.
Mun fleiri hafa ekið í gegnum Vaðlaheiðargöng heldur en í fyrra. Valgeir Bergmann framkvæmdastjóri Vaðlaheiðarganga segir að ferðamannastraumurinn um Norður- og Austurland undanfarið hafi orðið til þess að metumferð er um göngin. Yfir 3000 ökutæki aka þar nú í gegn daglega.
Það hefur verið gríðarleg aukning og þetta er langmesta umferð sem hefur verið í göngin frá upphafi
Ég veit ekki hvort við erum búin að toppa en við erum komin með langmestu umferðina í göngunum og það eru 2 vikur í verslunarmannahelgi.
Valgeir segir að umferð hafi ekki aðeins aukist í gegnum göngin heldur aki líka fleiri ferðamenn yfir Víkurskarðið en áður, sem og gamla Vaðlaheiðarveginn. Það er einfaldlega allt fullt af ferðamönnum á Norðurlandi en erfitt að segja til um hvort það haldist.
Ef að veðrið helst áfram gott þá klárlega njótum við góðs af því.
Það er í rauninni eingöngu þessu veðri að þakka enda síðustu 3 vikur hafa verið ævintýralegar hjá okkur. Það er þvílík aukning hjá okkur miðað við í fyrra.
Íslendingar eru í miklum meirihluta þeirra sem nota göngin og segir Valgeir að erlendir ferðamenn séu mun færri heldur en 2019. Það eru því aðallega ferðaþyrstir Íslendingar sem bruna með tengivagna í gegnum göngin enda er ókeypis fyrir aftanívagna í Vaðlaheiðargöng.
Metumferð hefur verið um Vaðlaheiðargöng síðastliðnar vikur. Framkvæmdastjóri ganganna segir Íslendinga aðalnotendurna og erlenda ferðamenn mun færri heldur en 2019.